PÁLYÁZATI KIÍRÁS

Magyarország Kulturális és Innovációs Minisztériuma megbízásából a Tempus Közalapítvány pályázatot hirdet ösztöndíjra a szülőföldi felsőoktatási tanulmányok támogatása céljából a 2022/2023-as tanévben külhoni felsőoktatási doktori képzésben részt vevő **román** állampolgárságú, magyar nemzetiségű személyek számára.

A pályázati kiírás tartalmát a Tempus Közalapítvány (továbbiakban TKA) Magyarország Kulturális és Innovációs Minisztériumával (a továbbiakban: KIM) és a Kolozsvári Magyar Egyetemi Intézettel (továbbiakban: KMEI) együttműködve dolgozta ki, a pályázatot a TKA, mint támogató hirdeti meg.

Pályázhat minden olyan **román állampolgárságú**, a szomszédos államokban élő magyarokról szóló 2001. évi LXII. törvény hatálya alatt álló személy, aki a 2022/2023-as tanévben szülőföldi (romániai) államilag akkreditált felsőoktatási intézményben **doktori (PhD művészeti doktori) képzésben**, **nappali munkarenden** (tagozaton), **aktív** hallgatói jogviszonnyal rendelkezik, illetve a doktori téma elfogadásáról szóló igazolással alátámaszthatóan a doktori cím megszerzésére irányuló tevékenységet folytat.

A **pályázat leadási határideje**: **2023. április 17., 17:00 óra (CET)**

Az ösztöndíj a 2022/2023-as tanév 10 hónapjára szól**. Az ösztöndíj havi összege személyenként 50.000,- Ft/hó, azaz havi ötvenezer forint, összesen 500.000,- Ft/tanév,** **mely egy összegben kerül folyósításra a tanév egészére.**

**Általános tudnivalók:**

* A KIM és a TKA az ösztöndíjakkal a szülőföldi értelmiség továbbképzését és utánpótlását kívánja támogatni.
* A TKA a KIM-mel és a KMEI-vel közösen dolgozta ki a pályázat értékelésének szempontrendszerét, és azt a pályázati kiírással egyidejűleg nyilvánosságra hozza. Az értékelési pontrendszer a pályázati kiírás mellékletét képezi.
* Az ösztöndíj a pályázót kizárólag a beadott pályázatában szereplő, romániai államilag akkreditált felsőoktatási intézményben és képzésen folytatott tanulmányok időtartama alatt illeti meg, és külön jóváhagyás nélkül nem vihető át más felsőoktatási intézményben, munkarendben (tagozaton), szakon végzendő tanulmányok időtartamára.
* A pályázat az államháztartásról szóló 2011. évi CXCV. törvény, valamint az államháztartásról szóló törvény végrehajtásáról szóló 368/2011. (XII.31.) Korm. rendeletben (a továbbiakban Ávr.) és a határon túli költségvetési támogatások sajátos szabályairól szóló 98/2012. (V. 15.) Korm. rendeletben foglaltak alapján került kiírásra. A fenti jogszabályoknak, valamint Magyarország egyéb vonatkozó jogszabályainak a rendelkezései a pályázati eljárás valamennyi szakaszában alkalmazandók.
* A Támogató nem teszi kötelezővé saját forrás (önrész) bemutatását.
* A pályázaton elnyerhető ösztöndíj nem visszatérítendő költségvetési támogatás. A támogatás kizárólag a jelen pályázati kiírás céljára használható fel. A támogatási jogviszony megszegésének eseteit, a jogosulatlanul igénybe vett támogatás visszafizetésére vonatkozó rendelkezéseket, a támogatás felhasználásával kapcsolatos ellenőrzés-tűrési és adatszolgáltatási kötelezettséget, valamint a nyilvánossági követelményekre vonatkozó tájékoztatást, továbbá a biztosítékadási kötelezettséget, illetve az attól való eltekintést a vonatkozó Általános Szerződési Feltételek, a támogatás-intenzitást, az esetleges közbeszerzési eljárás lefolytatására irányuló kötelezettséget az Ösztöndíjszerződés tartalmazza.
* Az Hallgatói Ösztöndíjat elnyert pályázó a támogatás felhasználásról írásbeli (szakmai) beszámolót köteles készíteni szabad szöveges formában az ösztöndíj hasznosulásáról, amelyet legkésőbb az Oktatói Ösztöndíjszerződés hatálybalépését követően, 2023. július 31. napjáig köteles megküldeni Támogató részére.
* A pályázat pénzügyi forrása a Magyarország 2022. évi központi költségvetéséről szóló 2021. évi XC. törvény 1. melléklete, illetve a Központi költségvetés címrendjének a kormány tagjainak feladat-és hatásköréről szóló kormányrendelettel összefüggő módosításáról szóló 1322/2022. (VII.8.) Korm.határozat alapján a XX. Kulturális és Innovációs Minisztérium fejezet, 20. Fejezeti kezelésű előirányzatok cím, 12. Felsőoktatási feladatok alcím, 3 Nemzetközi, európai uniós és határon túli felsőoktatási feladatok, programok támogatása 2- Határon túli felsőoktatási feladatok támogatása. A támogatás forrásának ÁHT azonosító száma: 386351.
* A jelen pályázat keretein belül rendelkezésre álló forrás (keret)összege: 35. 000 000,- Ft, azaz harmincötmillió forint.
* Az ösztöndíjjakkal és az ösztöndíjasokkal kapcsolatos adminisztratív feladatokat és a magyarországi kapcsolattartást a TKA és a KMEI látja el.
* Jelen pályázaton történő részvétel és annak elnyerése, valamint a magyarországi részképzős ösztöndíj elnyerése nem zárják ki egymást.

**A pályázó a pályázaton való részvétellel elfogadja a következőket:**

* A pályázatok kiértékelését az elbírálási pontrendszer alapján Kolozsvári Magyar Egyetemi Intézet – szükség esetén szakértők bevonásával – végzi. A pályázatok előértékelését a kiértékelés alapján az Előértékelő Bizottság (melynek elnökét és tagjait a KIM kérte fel, elnöke: Dr. Tonk Márton) végzi. A beérkezett pályázatok előértékelése alapján a nyertes pályázókra az Előértékelő Bizottság tesz előzetes javaslatot az Értékelő Bizottságnak. A pályázók szakmai pontozását követően az elbírálás során előbb az ösztöndíjtámogatásra első alkalommal pályázó jelentkezők, ezt követően a másodszor, majd végül a harmadszor pályázók kerülnek rangsorolásra, a pályázati kiírásban megadott létszámkeret erejéig.
* Az Előértékelő Bizottság ülését követően a nyertes pályázókra tett előzetes javaslat eredményéről a Kolozsvári Magyar Egyetemi Intézet a pályázó által megadott e-mail címre értesítést küld a pályázó részére az ülést követő 2 munkanapon belül. Az előzetes javaslat eredményéről személyesen a Kolozsvári Magyar Egyetemi Intézetnél lehet érdeklődni. Az előzetes javaslattal kapcsolatban a pályázó az Értékelő Bizottsághoz nyújthat be észrevételt a tudomásszerzést követő 7 napon belül.
* A pályázatok értékelését az Értékelő Bizottság végzi. Az Értékelő Bizottság elnöke: Báló András (KIM főosztályvezető). Az Értékelő Bizottság tagjai: Dr. Szalay György (Szlovákiából); Csapó Nándor (Horvátországból); Dr. Orosz Ildikó (Ukrajnából); Dr. Takács Márta (Szerbiából); Dr. Tonk Márton (Romániából); Dr. Mészáros Tamás az ELTE Márton Áron Szakkollégiumának szakmai igazgatója; Dr. Bodrogi Richárd (TKA főigazgató).
* A pályázatokról a döntést az Értékelő Bizottság javaslatának – mely tartalmazza az Értékelő Bizottsághoz benyújtott észrevételeket és azok elbírálását is – figyelembevételével a TKA Kuratóriuma hozza meg legkésőbb 2023. május 31-ig. A pályázat eredményéről szóló értesítést a döntést követő 7 munkanapon belül a TKA elektronikus úton küldi meg a pályázó részére a pályázó által a pályázati adatlapon megadott e-mail címre.
* A döntéssel szemben kifogásnak és egyéb jogorvoslatnak helye nincs.
* Az ösztöndíjat elnyert pályázókkal a TKA a döntést követő 30 napon belül személyenként szerződést köt a rendelkezésre álló forrás figyelembevételével, amely tartalmazza az ösztöndíjazott jogait, valamint az ösztöndíjasnak az ösztöndíjazó felé teljesítendő kötelezettségeit.

**Adatvédelmi és jogi tájékoztató**

Az ösztöndíjszerződés tartalmazza a támogatott hallgató jogait, valamint a hallgatónak a támogató felé teljesítendő, az alábbi adatokra (és azok megváltozására) vonatkozó ***adatszolgáltatási és tájékoztatási*** kötelezettségeit:

* + a támogatott személyes adatai (név, lakcím, azonosító okmány száma);
  + elérhetőségi címének, egyéb elérhetőségének (pl. e-mail cím) bejelentése, illetve ezen elérhetőségeinek megváltozása;
  + hallgatói/doktori jogviszonyának megváltozása (jogviszony szüneteltetése, halasztása stb.).

A nyertes pályázóknak a tanulmányi támogatás csak abban az esetben fizethető ki, ha a támogatott a szerződéskötéskor igazolja a TKA-nak, hogy a 2022/2023-as tanévben aktív doktori jogviszonyban marad.

* A pályázók pályázatuk benyújtásával hozzájárulnak a pályázati adatlapon szereplő személyes adataiknak a TKA, a KIM és a Kolozsvári Magyar Egyetemi Intézet, valamint a fentiekben meghatározott döntés-előkészítő testületek és döntéshozók általi kezeléséhez a döntéshez szükséges ideig – **de legfeljebb 5 évig.** A nyertes pályázók pályázatuk benyújtásával továbbá hozzájárulnak a pályázati adatlapon szereplő személyes adatainak a TKA, a KIM, valamint a KMEI általi, a támogatás folyósításához szükséges kezeléséhez az ösztöndíjas jogviszony időtartama alatt. Az adatszolgáltatási kötelezettség nem teljesítése az ösztöndíjas jogviszony megszűnését vonja maga után.
* A pályázaton **ösztöndíjat nyert** **hallgatók névsora nyilvános**. A pályázó a pályázaton való részvétellel hozzájárul ahhoz, hogy neve az ösztöndíj elnyerése esetén nyilvánosságra kerüljön a TKA honlapján.
* A támogatást elnyerő pályázó részére a TKA forintban (HUF), vagy euroban (EUR) folyósítja az ösztöndíjat. Az ösztöndíj a személyi jövedelemadóról szóló 1995. évi CXVII. törvény 1. sz. melléklete 4.7. pontja értelmében adómentes. Az ösztöndíjas tudomásul veszi, hogy külföldi illetőségű adóalanynak minősül, és a támogatási szerződésből származó jövedelmét az illetősége szerinti országban a helyi adójogszabályoknak megfelelően – szükség szerint – bejelenteni és az azt terhelő adót befizetni köteles. A megítélt ösztöndíjat az ösztöndíjat adományozó TKA időlegesen felfüggesztheti, vagy véglegesen megszüntetheti, illetve, az ösztöndíjas az ösztöndíj, vagy annak egy része visszafizetésére kötelezhető, amennyiben az ösztöndíjas a pályázati kiírásban, a támogatási szerződésben vagy a vonatkozó jogszabályban foglaltakat megszegi. Amennyiben az ösztöndíjast az ösztöndíj (vagy annak egy részének) visszafizetésére kötelezik, akkor az államháztartásról szóló 2011. évi CXCV. törvény 53/A. § (2) bekezdése és az Ávr. 98. §-a rendelkezései alapján az ösztöndíjnak a jegybanki alapkamat kétszeresével megnövelt összegét kell visszafizetnie. A kamatszámítás kezdő időpontja a visszafizetendő támogatás első alkalommal történt folyósításának napja, utolsó napja a visszafizetési kötelezettség teljesítésének napja.

**A pályázásból kizáró általános feltételek:**

* Nem pályázhatnak a Magyarországon hallgatói jogviszonnyal rendelkező személyek (kivéve a kettős képzésben résztvevő hallgatók).
* Nem pályázhatnak a szomszédos államokban élő magyarokról szóló 2001. évi LXII. törvény hatálya alá nem tartozó személyek.
* Nem pályázhatnak a Magyarországon állandó lakcímmel rendelkező személyek.
* Nem pályázhatnak a nem romániai, nem államilag akkreditált felsőoktatási intézményekben doktori képzésben résztvevő hallgatók.
* Nem pályázhat az a hallgató, akik a jelen pályázati kiírást megelőzően, ugyanazon doktori program (ugyanazon doktoranduszi jogviszony) keretében, 3 alkalommal már elnyerte a támogatást.
* Nem részesülhetnek támogatásban azok, akik a 2022/2023-as tanév időtartamára a KIM és az ELTE vagy a TKA más közös pályázata alapján ösztöndíjban vagy tanulmányi támogatásban részesülnek, más nemzetközi egyezményen alapuló vagy – a doktori képzésre vonatkozó – nemzetközi ösztöndíjban részesülő (pl. POSDRU, Erasmus, CEEPUS, Nemzeti Kiválósági Program ösztöndíjasok, Collegium Talentum), valamint más nemzetközi (vagy ún. kétoldalú államközi) egyezményen alapuló ösztöndíjban részesülő személyek.
* Nem pályázhatnak a tudományos fokozattal (PhD/DLA) már rendelkező személyek.
* Kizárható az a pályázó, aki az adatlapon valótlan, hamis adatot szolgáltat, ilyen nyilatkozatot tesz a pályázat benyújtásakor, illetve valamely a pályázat elbírálását pozitívan érintő valós tényt, adatot elhallgat.
* Nem részesülhet támogatásban azon pályázó, amely esetében harmadik személy irányában olyan kötelezettsége áll fenn, amely a támogatási cél megvalósítását tartósan akadályozza, vagy meghiúsíthatja.

**Pályázati kategória és további pályázati feltételek:**

**Doktori (PhD**, **DLA /művészeti doktori/) képzés támogatása**

Azon személyek pályázhatnak, akik **tudományos fokozat (PhD) megszerzésére irányuló**, egyetemi szintű posztgraduális képzésben, illetve művészeti területen a tudományos fokozatnak megfelelő művészeti fokozat megszerzésére irányuló, egyetemi szintű posztgraduális képzésben **nappali munkarendű** (tagozatos) hallgatóként vesznek részt, illetve akik a doktori téma elfogadásáról szóló igazolással alátámaszthatóan a doktori cím megszerzésére irányuló tevékenységet folytatnak.

**A pályázatok beadásának módja**

* **Pályázni a TKA, mint Támogató által biztosított elektronikus úton a TKA honlapján:** <https://palyazat.tpf.hu> **lehet, a pályázatnak és a kategóriának megfelelő elektronikus pályázati adatlapon.**
* Az Értékelő Bizottság, illetve a TKA a beadási határidő leteltét követően beérkezett, ill. a formailag hibás, pontatlanul benyújtott és a hiányos pályázatokat **nem veszi figyelembe, azok érdemi elbírálás nélkül kizárásra kerülnek!**
* **Felhívjuk a figyelmet, hogy a pályázat benyújtásával kapcsolatban hiánypótlásra nincs lehetőség!**

**FIGYELEM!**

Tájékoztatjuk a tisztelt pályázókat, hogy amennyiben a pályázati adatlap kitöltése során téves, hiányos, elütött adatokkal adták be a pályázati anyagot, úgy annak módosítására kizárólag a pályázati adatlap újbóli benyújtásával van lehetőség, melyet a TKA munkatársai engedélyeznek.

Kérjük, hogy amennyiben a fenti problémával szembesül, igényét rövid indokolással a pályázat beadási határidejének napján 12:00 (CET) óráig juttassa el az [office@kmei.ro](mailto:office@kmei.ro) e-mail címre, hogy kollégáink intézkedhessenek ügyében.

Felhívjuk figyelmüket, hogy a pályázati adatlap és mellékleteinek pályázó általi korrekciójára legkésőbb a pályázat beadási határidejéig van lehetőség!

Az érdeklődők az alábbi postai, illetve elektronikus címen és telefonszámon kaphatnak további részletes felvilágosítást a pályázatról, a pályázati adatlapról, valamint az előzetes javaslattal kapcsolatban a pályázó az alábbi elérhetőségeken nyújthat be észrevételt:

**Kolozsvári Magyar Egyetemi Intézet**

Románia, 400084 Kolozsvár, Farkas/Mihail Kogălniceanu u. 4/9.

Tel.: +40 264 430 611;

Mobil: +40 753-094 945;

E-mail: office@kmei.ro

**A leadáshoz szükséges mellékletek, igazolások**

(Az elektronikus feltöltés mellett papír alapon kizárólag a pályázói felületen elérhető Nyilatkozat megnevezésű dokumentumot szükséges benyújtani. A további dokumentumokat kizárólag elektronikusan, szkennelve vagy lefotózva, a pályázói felületre feltöltve szükséges benyújtani.):

**Kötelezően csatolandó dokumentumok:**

* pontosan kitöltött pályázati elektronikus adatlap (A pályázati adatlap adatainak meg kell egyeznie a mellékletben szereplő adatokkal!) a hozzátartozó nyilatkozattal (Nyilatkozat) együtt. Az elektronikus adatlapból letölthető Nyilatkozatot keltezéssel és aláírással ellátva, szkennelve fel kell tölteni az elektronikus adatlapba. A Nyilatkozat eredeti példányát a pályázat benyújtásával egyidejűleg a pályázóknak postázniuk kell a TKA 1438 Budapest 70, Pf. 508. postafiók címére
* géppel írt, strukturált szakmai önéletrajz;
* pályázati kérelem megindokolása max. 1 oldal terjedelemben;
* egyetemi/főiskolai oklevél (alapképzési szintű, BA/BSc), államvizsga-bizonyítvány és index (vagy törzskönyvi kivonat) egyszerű másolata;
* mester szintű képzés oklevelének, az államvizsga-bizonyítványnak és az indexnek (törzskönyvi kivonatnak) egyszerű másolata;
* két szakmai ajánlólevél, amelyet az adott ország és tudományterület két elismert kutatója állít ki. (Az ajánlásnak tartalmaznia kell az ajánló nevét, aláírását, tudományos fokozatát vagy beosztását, munkahelyi elérhetőségeit. Az ajánlásból ki kell derülnie, hogy az ajánló jól ismeri a pályázó eddigi eredményeit és tevékenységét.);
* a szülőföldi doktori aktív hallgatói jogviszony fennállásáról szóló igazolás (1 hónapnál régebbi nem lehet);
* a pályázó doktori iskola vezetője vagy a számára kijelölt témavezető által jóváhagyott tématerve (melyben a pályázó 1-2 oldal terjedelemben ismerteti a doktori kutatásának tervét; e célra nem megfelelő a hivatalos, doktori iskolához benyújtott tanulmányi ütemterv másolata);
* az állandó lakóhelyet igazoló okmány másolata;
* a magyar nemzetiség igazolása (E célra egyaránt alkalmas a Magyar igazolvány 1-2. oldalának [az igazolvány számának és adatlapjának] másolata, vagy a Magyar igazolványra vonatkozó igénylés másolata, illetve ezek hiányában minden olyan dokumentum, amelyből a nemzetiség hitelt érdemlően megállapítható).

**További (csatolható) dokumentumok**:

* tudományos publikációk és egyéb tudományos (vagy a művészeti) tevékenység jegyzéke, a TKA elektronikus pályázói felületéről letölthető;
* a 10 oldal, vagy annál rövidebb terjedelmű publikációk (szakszövegek fordításai, ill. a kötet- vagy folyóirat-szerkesztések) esetében a publikációk (fordítások, illetve szerkesztett művek) egészének szkennelt/lefényképezett változatát;
* a 10 oldalnál hosszabb terjedelmű publikációk (szakszövegek fordításai, ill. a kötet- vagy folyóiratszerkesztések) esetében a publikációk (fordítások, illetve szerkesztett művek) első oldalának és a kiadvány címoldalának, tartalomjegyzékének szkennelt/lefényképezett változatát;
* megjelentetés alatt álló publikációk (szakfordítások, ill. szerkesztések) esetében a szkennelt/lefényképezett változathoz a kiadó (szaklap) igazolását is csatolni kell a tervezett megjelentetésről, melynek tartalmaznia kell a megjelenés várható időpontját is – e publikációk tekintetében minden esetben kötelező a mellékleten feltüntetni a kiadó pontos címét, a kiadó vezető képviselőjének/munkatársának telefonos és elektronikus levelezési elérhetőségét;
* a konferencia-részvétel esetében a meghívó, ill. az ott elért helyezést bizonyító oklevél szkennelt/lefényképezett változata, vagy a részvételt hitelt érdemlően igazoló bármelydokumentum;
* művészeti doktori képzés esetén csatolni kell a művészeti (alkotó) tevékenységet (kiállítások, hangversenyek, művészeti előadások stb.) hitelt érdemlően igazoló dokumentumok szkennelt/lefényképezett változatát (ha minősített /zsűrizett/ az esemény, akkor az elért helyezést /minősítést/ bizonyító oklevél másolatát is csatolni kell);
* Kérjük, ellenőrizzék, hogy a linkek pontosak legyenek (minél konkrétabban a pályázó tevékenységére mutassanak) és működjenek.
* szülőföldön folytatott szakmai projektben vagy munkacsoportban való részvétel igazolását szkennelve/lefényképezve, valamint bármely olyan dokumentumot, amely a szülőföldi hasznosulás eldöntésében a szakmai elbírálásnál információval szolgál.